Төсөл

**МОНГОЛ УЛСЫН ХҮҮХЭД БҮРТ ХҮҮХДИЙН МӨНГӨН ТЭТГЭМЖ БУЮУ**

**“ХҮҮХДИЙН МӨНГӨ” ОЛГОХ ТУХАЙ УЛСЫН ИХ ХУРЛЫН**

**ТОГТООЛЫН ТӨСЛИЙН ҮЗЭЛ БАРИМТЛАЛ**

**Нэг. Тогтоолын төсөл боловсруулах болсон үндэслэл, шаардлага**

Монгол Улс 1990 онд НҮБ-ын Хүүхдийн эрхийн тухай конвенцид нэгдэн орж хүүхдийг арьс үндэс, арьсны өнгө, хүйс, хэл, шашин, улс төрийн болон бусад үзэл бодол, үндэс, угсаа, нийгмийн гарал, эд хөрөнгө, эрүүл мэнд, төрсөн болон бусад байдлаас үл шалтгаалан аливаа хэлбэрээр алагчилахгүй байх, түүнчлэн хүүхдийг гэр бүлийн бусад гишүүний байдал, үйл ажиллагаа, үзэл бодол болон итгэл үнэмшлийг үндэслэн аливаа хэлбэрээр алагчилахгүй байх зарчмыг хууль болгон мөрдөх үүрэг хүлээсэн. 1992 онд батлагдсан Монгол Улсын Үндсэн хуульд мөн иргэнийг үндэс, угсаа, хэл, арьсны өнгө, нас, хүйс, нийгмийн гарал, байдал, хөрөнгө чинээ, эрхэлсэн ажил, албан тушаал, шашин шүтлэг, үзэл бодол, боловсролоор нь ялгаварлан гадуурхаж үл болно гэж заасан байдаг.

Үүний хүрээнд Монгол Улсын үе үеийн Улсын Их Хурал, Засгийн газраас хүүхдийн эрхийг хамгаалах, нийгмийн суурь үйлчилгээг хүүхэд бүрт хүртээмжтэй болгох, ялангуяа хүүхэд бүр ижил тэгш орчинд өсч хүмүүжих нөхцөлийг бүрдүүлэх талаар анхаарал тавин ажиллаж шат дараатай арга хэмжээг хэрэгжүүлж ирсэн бөгөөд эдгээр арга хэмжээний нэг нь хүүхэд, эцэг эхчүүдийн дэмжлэгийг хүлээсэн, эдийн засгийн өсөлт, хямралын аль ч үед хэрэгцээтэй гэдэг нь бодит амьдрал дээр нотлогдож, олон улсад сайн жишээгээр нэрлэгдсэн Хүний хөгжил сангийн тухай хуулийн дагуу хүүхэд бүрт олгож байсан “Хүүхдийн мөнгө”-ний бодлого юм.

Монгол Улс 2009 онд батлагдсан Хүний хөгжил сангийн тухай хуулийн холбогдох зохицуулалтын дагуу тухайн оноос хүүхдийн мөнгийг ямар нэг ялгаваргүйгээр олгож ирсэн боловч уг хуулийг Улсын Их Хурал 2017 оны 01 дүгээр сарын 01-ний өдрөөс эхлэн хүчингүй болгож, 2016 оны 11 дүгээр сарын 10-ны өдөр Нийгмийн халамжийн тухай хуульд нэмэлт, өөрчлөлт оруулах замаар хүүхдийн мөнгө олгох арга хэмжээг нийгмийн халамжийн нэг төрөл болгон, хүүхдийн мөнгөн тэтгэмж хэлбэрээр олгох болсон.

Хүүхэд бүрийг эрх тэгш нөхцлөөр хангах, боловсрох, хүмүүжих, хөгжих нөхцөл боломжийг бий болгох агуулгатай, хүүхэд бүрт чиглэсэн, халамж, тэтгэмжийн гэхээсээ илүүтэй Монгол төрийн хүн амын бодлого гэж үзэж болох хүүхдийн мөнгөний бодлого өөрчлөгдсөн нь хүүхдийн нийгэмд эзлэх байр суурь, хөгжилд сөргөөр нөлөөлж болзошгүй нөхцөл байдлыг үүсгэж байна.

Засгийн газрын 2017 оны 01 дүгээр сарын 18-ны өдрийн хуралдаанаар баталсан “Хүүхдийн мөнгө олгох журам”-д хүүхдийн мөнгө олгохтой холбоотой ямар нэгэн өөрчлөлт ороогүй боловч өмнө нь хүүхдийн мөнгийг “Хүний хөгжил сан”-гаас санхүүжүүлдэг байсныг нийгмийн халамжийн сангаас санхүүжүүлэхээр зохицуулж, хүүхдийн мөнгийг Өрхийн мэдээллийн нэгдсэн сан (ӨМНС)-гийн амьжиргааны түвшний 502, 567 босго онооноос дээш өрхийн хүүхдэд олгохооргүй болсон. Хүүхдийн мөнгийг ийнхүү ялгаварлан олгох болсон нь Монгол Улсын Үндсэн хуулийн Арван дөрөвдүгээр зүйлийн 2 дахь хэсэгт заасан “Хүнийг үндэс, угсаа, хэл, арьсны өнгө, нас, хүйс, нийгмийн гарал, байдал, хөрөнгө чинээ, эрхэлсэн ажил, албан тушаал, шашин шүтлэг, үзэл бодол, боловсролоор нь ялгаварлан гадуурхаж үл болно.” гэснийг, мөн Монгол Улс 1990 онд нэгдэн орсон НҮБ-ын Хүүхдийн эрхийн тухай конвенцид заасан хүүхдийг арьс үндэс, арьсны өнгө, хүйс, хэл, шашин, улс төрийн болон бусад үзэл бодол, үндэс, угсаа, нийгмийн гарал, эд хөрөнгө, эрүүл мэнд, төрсөн болон бусад байдлаас үл шалтгаалан аливаа хэлбэрээр алагчилахгүй байх, түүнчлэн хүүхдийг гэр бүлийн бусад гишүүний байдал, үйл ажиллагаа, үзэл бодол болон итгэл үнэмшлийг үндэслэн аливаа хэлбэрээр алагчилахгүй байх зарчмыг тус тус зөрчсөн шийдвэр болсон.

Харин Засгийн газраас төсвийн орлогын өсөлттэй холбогдуулан 2017 оны 7 дугаар сарын 4-ний өдрийн хуралдаанаар бүх хүүхдэд хүүхдийн мөнгө олгох, хүүхдийн мөнгөө аваагүй хүүхдүүдэд нөхөж олгох шийдвэр гаргасан бөгөөд энэ нь хүүхдийг алагчилан, ялгаварласан төрийн алдаатай бодлогыг залруулсан, хүүхэд бүрт олгож ирсэн “Хүүхдийн мөнгө”-ний бодлого зөв болохыг нотолсон оновчтой шийдвэр болсон тул Монгол Улсын Засгийн газар Үндсэн хууль болон бусад хуулийн биелэлтийг улс даяар зохион байгуулж хангах чиг үүргийнхээ хүрээнд энэхүү бодлого шийдвэрээ тууштай баримталж, үргэлжлүүлэн хэрэгжүүлэх шаардлагатай байна.

Засгийн газраас 2018 онд ОУВС, Азийн хөгжлийн банк, Японы ЖАЙКА байгууллагатай байгуулсан бодлогын баримт бичигт хүүхдийн мөнгийг нийт хүүхдийн 60 хувьд олгохоор тусгаад гэрээ байгуулсан боловч Сангийн яам Засгийн газраас ОУВС-тай байгуулсан гэрээгээ өөрчлөх, нийт хүүхдийн 80 хүртэл хувьд хүүхдийн мөнгийг олгох боломжтой гэж мэдэгдсэн.

Монгол Улсын нийт хүүхдийг өмч хөрөнгө, өрхийн мэдээллийн судалгааг үндэслэн эд хөрөнгийн байдал, нийгмийн гарлаар нь ялгаварлан хүүхдийн мөнгийг олгох, олгохгүй гэж ангилан хувааж буй нөхцөл байдал нь Монгол Улсын Үндсэн хууль, Монгол Улсын нэгдэн орсон олон улсын гэрээ НҮБ-ын “Хүүхдийн эрхийн тухай конвенц”-ийг зөрчиж байгааг дахин тодотгох нь зүйтэй юм. Иргэд, эцэг эхчүүдийн зүгээс ч “Хүүхдийн мөнгө”-ийг цаашид хүүхэд бүрт олгохыг хүсч, дэмжиж байна.

Монгол Улс 2018 онд нийт хүүхдийнхээ 60 хувьд хүүхдийн мөнгийг олгохоор тооцож улсын төсөв, нийгмийн халамжийн сангаас 164,160.0 сая төгрөг зарцуулахаар төлөвлөсөн. Хүүхдийн мөнгөний бодлогын гадна үлдэж байгаа нийт хүүхдийн 40 хувьд хүүхдийн мөнгө бүрэн олгох тохиолдолд 100 гаруй тэрбум төгрөг шаардагдах ба 2018 онд Монгол Улс нийт хүүхдүүдээ хамруулан хүүхдийн мөнгийг хүүхэд бүрт олгоход 266 тэрбум төгрөг шаардагдана.

Монгол Улсын Засгийн газар 2018 онд эдийн засгийн төлөв байдлыг эерэгээр харж байгаа, тиймээс татварын орлогын өсөлт, алт, зэс, нүүрс зэрэг голлох экспортын бүтээгдэхүүн, эрдэс, түүхий эдийн үнийн өсөлт зэргийг харгалзан “Хүүхдийн мөнгө”-ийг хүүхэд бүрт олгох бүрэн боломжтой гэж дүгнэж байна.

Түүнчлэн эдийн засгийн хүндрэлтэй нөхцөл байдалд ч сайд, дарга нарын төсөв, төрийн албаны орон тоо, захиргааны нүсэр бүтцийн зардал, төрийн албан хаагчдад олгосон нэг удаагийн урамшуулал зэрэг зарим тэвчиж болох зардлыг танах замаар хүүхдийн мөнгийг 100 хувь олгох боломж Монгол Улсын төсөвт хангалттай байна гэж харж байна.

Нийгмийн шударга ёсны гажуудал, байгалийн баялгийн тэгш бус хуваарилалт улам гүнзгийрсэн өнөөгийн нөхцөлд хүүхдийн мөнгийг ойролцоо амьжиргааны түвшинтэй хүүхдүүдэд журам батлах замаар ялгавартайгаар олгох нь туйлаас буруу юм.

Иймд дээр дурдсан асуудлуудыг шийдвэрлэх зорилгоор Монгол Улсын хүүхэд бүрт хүүхдийн мөнгөн тэтгэмж буюу “Хүүхдийн мөнгө” олгох тухай” Улсын Их Хурлын тогтоолын төслийг боловсрууллаа.

**Хоёр. Тогтоолын төслийн ерөнхий бүтэц, зохицуулах харилцаа, хамрах хүрээ**

Улсын Их Хурлын тогтоолын төсөлд хүүхдийн мөнгийг нийгмийн халамж бус хүн амын бодлогынх нь хүрээнд авч үзэн “Хүн ам, өрхийн шинэчилсэн бүртгэлд бүртгэгдсэн, иргэний харьяаллын зөрчилгүй 0-18 хүртэлх насны Монгол Улсын иргэн бүрт 2018 онд сар бүр 20 000 /хорин мянга/ төгрөгийн хүүхдийн мөнгөн тэтгэмж /хүүхдийн мөнгө/ олгох, хүүхдийн мөнгөн тэтгэмжийг олгохдоо амьжиргааны түвшинг тодорхойлох судалгаанд хамрагдаж, хүүхдийн мөнгө авах хүсэлт гаргасан нийт өрхийн 0-18 хүртэлх насны хүүхэд бүрд олгох, хүүхдийн мөнгөн тэтгэмжийг олгохтой холбогдуулан холбогдох хуульд нэмэлт, өөрчлөлт оруулах тухай хуулийн төслийг боловсруулж УИХ-д өргөн мэдүүлэх, бусад шаардлагатай арга хэмжээ авахыг Монгол Улсын Засгийн газарт даалгах талаархи зохицуулалтыг тусгасан.

**Гурав. Тогтоолын төсөл батлагдсаны дараа үүсч болох нийгэм, эдийн засаг, хууль зүйн үр дагавар, тэдгээрийг шийдвэрлэх талаар авч хэрэгжүүлэх арга хэмжээний санал**

Тогтоолын төсөл батлагдсанаар нийгэмд ямар нэгэн сөрөг үр дагавар гарахгүй бөгөөд хүнийг үндэс, угсаа, хэл, арьсны өнгө, нас, хүйс, нийгмийн гарал, байдал, хөрөнгө чинээ, эрхэлсэн ажил, албан тушаал, шашин шүтлэг, үзэл бодол, боловсролоор нь ялгаварлан гадуурхаж үл болох тухай Монгол Улсын Үндсэн хуулийн үзэл санаа, зохицуулалт болон Монгол Улсын нэгдэн орсон олон улсын гэрээ, конвенц хэрэгжиж, хүүхдэд ээлтэй эрх зүйн орчин бүрдэнэ.

**Дөрөв. Тогтоолын төсөл нь Монгол Улсын Үндсэн хууль болон бусад хуультай хэрхэн уялдах, түүнийг хэрэгжүүлэх зорилгоор цаашид шинээр боловсруулах буюу нэмэлт өөрчлөлт оруулах, хүчингүй болгох хуулийн талаар санал**

Тогтоолын төсөл нь Монгол Улсын Үндсэн хууль, нэгдэн орсон олон улсын гэрээ, конвенц, холбогдох бусад хуультай нийцсэн болно.

---оОо---